Գրքի բլոկ

Գրքի բլոկ, գրքի՝ տետրերով կամ առանձին թերթերով համալրած, կռնակում ամրակված, երեք կողմից հատած և շապկելու կամ կազմակողերի մեջ դնելու պատրաստ լրակազմը։ Գրքի հիմնական բաղադրիչն է։ 

Գրքի բլոկի պատրաստման գործողություններից են կախված գրքի ամրությունը, երկարակեցությունը, արտաքին տեսքի պահպանությունը և այլն։ Ժամանակակից բրոշուրավորման-կազմարարական արտադրությունում գրքի շապիկն ու կազմակողերը պատրաստվում են գրքի բլոկից առանձին, իսկ նրանց միացումը կատարվում է պոլիգրաֆիական արտադրության վերջում։ Գրքի բլոկի ամրակման եղանակը կախված է բլոկում էջերի քանակից. եթե էջերի թիվը մինչև 80 է, գրքի բլոկն ամրակվում է պահանգներով, ավելի մեծ ծավալի (հաստության) դեպքում՝ կարի կամ սոսնձման եղանակով։ 

Գրքի բլոկի ամրությունը մեծացնելու և գիրքն աղտոտումից պաշտպանելու նպատակով կռնակի վերևի և ներքևի հատվածքներին սոսնձում են մետաքսե կամ բամբակե գործվածքի երիզ (կապտալ), երբեմն կպցնում նաև էջանշան (վերևից)։ Շապիկը գրքի բլոկին ամրացնում են մետաղե պահանգներով, իսկ կազմակողերին՝ եզրակման կամ կռնականյութերով ու պահպանակով։

Գրքեր